
Către
BIROUL PERMANENT AL CAMEREI DEPUTAŢILOR
Vă înaintăm, alăturat, raportul asupra propunerii legislative privind modificarea şi completarea Ordonanţei de Urgenţă nr.78/2000 privind regimul deşeurilor, trimisă comisiei pentru examinare pe fond, în procedură obişnuită, cu adresa nr. Pl.x. 892 din 17 decembrie 2007.
VICEPREŞEDINTE,
MIRCEA DUŞA

R A P O R T

asupra  propunerii legislative privind modificarea şi completarea Ordonanţei de Urgenţă nr. 78/2000 privind regimul deşeurilor
În conformitate cu prevederile art.95 din Regulamentul Camerei Deputaţilor, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x. 892 din 17 decembrie 2007, cu dezbaterea pe fond în procedură obişnuită, a propunerii legislative privind modificarea şi completarea Ordonanţei de Urgenţă nr. 78/2000 privind regimul deşeurilor.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1322/01.10.2007);
· avizul negativ al Comisiei juridice, de disciplină şi imunităţi (nr. 31/1379/06.02.2008)

· punctul de vedere negativ al Guvernului (nr. 2892/02.11.2007).

Propunerea legislativă are ca obiect de reglementare modificarea şi completarea art.51 din Ordonanţa de urgenţă a Guvernului nr. 78/2000 privind regimul deşeurilor, aprobată cu modificări şi completări prin Legea nr.426/2001, cu modificările şi completările ulterioare.
Comisia propune Plenului Camerei Deputaţilor respingerea iniţiativei legislative din următoarele considerente: 

Având în vedere că reglementarea-cadru în materie – Ordonanţa Guvernului nr. 2/2001 – permite cu titlu general confiscarea bunurilor destinate, folosite sau rezultate din contravenţii, considerăm că prin măsura legislativă propusă se obţine un efect contrar celui vizat. Astfel, potrivit textului propus, doar în cazul nerespectării regimului de transport şi de depozitare a deşeurilor se va putea aplica sancţiunea contravenţională a confiscării şi doar cu privire la mijlocul de transport care a abandonat deşeurile pe spaţiile verzi, căile de comunicaţie, în locuri publice sau în alte locuri nepermise, ceea ce restrânge sfera de aplicare a acestei măsuri.


Confiscarea este o sancţiune contravenţională complementară, ceea ce înseamnă că este aplicată pe lângă o sancţiune principală, în cazul unei anumite contravenţii. Raportat la prevederile art. 51 alin. (1) pct. A din Ordonanţa de urgenţă a Guvernului nr 78/2000 care enumeră faptele ce constituie contravenţii (lit. a)-g)) şi care sunt sancţionate, în principal, cu amendă, este dificil de identificat, potrivit completării propuse, în cazul căror fapte poate fi aplicată şi sancţiunea complementară a confiscării. De asemenea, condiţia nerespectării regimului de transport şi depozitare a deşeurilor „în cazuri repetate” este de natură să creeze confuzii şi contradicţii în aplicarea sancţiunii, deoarece nu precizează clar numărul de acţiuni sau inacţiuni necesare întrunirii elementelor constitutive ale contravenţiei.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 12 februarie 2008 au participat, în conformitate cu prevederile art.55 din Regulamentul Camerei Deputaţilor:

· Lucia Ana Varga, secretar de stat, Ministerul Mediului şi Dezvoltării Durabile
La lucrările comisiei au fost prezenţi 26 deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 12 decembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


VICEPREŞEDINTE,



SECRETAR,

                   MIRCEA DUŞA


             SERES DENES 

Şef serviciu, 

Consilier Sofia CHELARU
Întocmit,

Expert Anca BOŢOC

